钦定古今图书集成/理学汇编/字学典/第074卷 > 《袁桷清容居士集》
## 钦定古今图书集成/理学汇编/字学典/第074卷 > 《袁桷清容居士集》

欧阳公著《集古录》，言定、武二民家各有石，较其本纤毫不异，是则定武有二本，从来久矣。彼宋诸贤谓薛向之子嗣昌私易定武本，别刻石以留公库。此论千人一律。今以欧公所论，则明有二本。薛守定武，果易以归，则民闲犹有一本，是公库本为第三本矣。议者又谓嗣昌镵损湍流，带右天以乱真，后入宣和曲水亭，予尝毫发辨证，亦微有不同。此卷压角小印，正嗣昌名印，而米襄阳亲跋犹真。旧藏张参政孝伯家，其子寺丞即之以书名，一时大变，古体遂不能传，印识犹可考也。今以予平昔所见本悉疏于后。

又不损本赵明诚本。前有李龙眠蜀纸画右军像，后
明诚亲跋。“明诚之妻李易安夫人，避难寓吾里之奉
化，其书画散落，往往故家多得之。后有‘绍勋小印，盖
史中令所用印图画者，今在燕山张氏家’。”

又“王顺伯本第一跋是王黼。顺伯名厚之，号复斋，有
《金石录》，家藏石刻钟鼎、篆籀、鉴铭、泉谱，侔内府。其家
兵后不废。近岁丁未饥，越新昌尤惨，遂悉散落，始归
于龙翔道士黄石翁，黄秘不示人。后有顺伯为浙西
提举时携入秘省，诸贤题名皆有，其最著者楼宣献、
刘文节，今亦归张氏。”

又：“赵子俊孟吁得于闽中，有楼宣献《跋》，剪碎作册叶，
与二本无异，今归子昂承旨家。”

又苏承旨易简第一跋后有“元丰诸贤同观于鄞之
城南崇法院，有舒信道字画，然不著名，在内侍谭氏
家，精神无毫发恨。”

又赵子固本舟过嘉兴，遇风，舟没。子固疾呼曰：“《兰亭》
在否？”舟人负以出。子固作《跋》识其事，复题八大字曰：
“性命可轻，此宝难得。”子固死，入贾相家。贾败，籍于官，
有官印，归济南张参政斯立。今在集贤大学士李叔
固家。

又潘经略畤本题识，皆德鄜手书满轴。予以有米跋
本，遂赠邓善之、文原邓借田师孟，师孟有借书不还
癖，因留之，予跋乃翦去矣。

又损本“龙图阁学士刘公克庄本”，细书满纸，后有《贾
相跋》，亦满纸。括苍郑陶孙为福建儒学副提举，得之，
为翰林应奉。贫质于瓷器，刘氏屡入子钱，卒以逋重
为刘氏所得。〈有叔信父印〉损本，多有叔信父篆印，盖“宣和
曲水亭”既成，亟以御笔繇京兆薛嗣昌家宣取。留内
珰所摹，以匮金纸。〈即越蝉翼纸〉叠三纸连印，故下本肥，中
本著，中上本微瘦，然皆无异。此本子昂得于都城，装成册叶瓷器，刘生手之不置，以银壶杯盂易之。
又翰林承旨赵孟𫖯家，本得于霅溪陈侍郎振宗伯
玉号直斋，其家藏书冠东南，今尽散落，予家亦得其
数十种，此本亦有“叔信父”印。

又“翰林侍读学士张伯淳本有黄豫章跋。”予每疑镵
损与《山谷》差有先后，然本无异。前数本，更俟他日以
考。